Brian Mikkelsen (KF), 2003-04-25:
Jeg troede, det var hr. Søren Søndergaard.
Det var da en defaitistisk holdning.
Vi er jo kommet vidt omkring i løbet af formiddagens debat.
Vi har diskuteret socialistisk livsglæde, har eksemplet siddende hernede i form af hr. Søren Søndergaard, også til tider i form af hr. Aage Frandsen, to kompetente, dygtige socialistiske parlamentarikere.
Vi har haft dybsindige ideologiske diskussioner om kapitalismens åbenhed kontra socialismens.
Det er meget interessante diskussioner, synes vi også, specielt når vi diskuterer TV 2 og privatisering.
Men summa summarum: Jeg kunne i løbet af formiddagens kompetente, spændende debat om privatiseringen konstatere, at der er et flertal for at fortsætte den proces, vi nu begiver os ud i.
Det handler om at sikre TV 2's fremtidige kvalitet.
Det handler om at sikre, at borgerne kommer til at betale mindre i licens, samtidig med at vi sikrer en kvalitetsstation, som har mulighed for at udvikle sig.
Det handler om, at vi tør se ud i fremtiden og ikke som mørkemændene se tilbage.
Udgangspunktet for forligspartiernes holdning i den her sag er jo, at TV 2 står over for nogle kolossale økonomiske udfordringer, udfordringer, som jeg ikke har hørt nogen af folketingspartierne - måske på nær et enkelt - sige, at de vil være med til at finansiere som en statsfinansiering.
Vi sikrer altså som forligspartier, at TV 2 får mulighed for at udvikle sig kvalitativt, at vi har en uafhængig dansk station placeret i Danmark, som vil sende kvalitets-tv.
Så har der været en masse spørgsmål om hvis'er, hvor jeg mener, at man på nogle tidspunkter har talt imod bedre vidende, desværre.
Vi har fra forligspartiernes side klokkeklart slået fast, at vi ikke vil have brugerbetaling, at vi har stillet public service-krav til det nye TV 2, som er skrappere, mere eksplicitte krav, end der nogen sinde har været stillet før.
Vi har også sikret os, at vi stadig har en public service-station i form af TV 2, fordi vi stiller så skrappe krav til stationen.
Så har der været hele diskussionen om det snævre eller det brede, eller hvad det var, TV 2 skulle sende.
Jeg tror også, man skal passe på, at man ikke diskuterer på et urealistisk grundlag.
Altså TV 2 er jo ikke DR2.
TV 2 er en kanal, som i dag i hele sin profil er kommerciel, fordi den for ni tiendedeles vedkommende lever af annoncer, af reklamer. Derfor handler det om at målrette deres programmer mod at få flest mulige seere i den købedygtige alder.
Men al erfaring siger jo, at det, som er interessant for de mange seere, er kvalitetsprogrammerne, det er nyhederne, som har langt, langt de fleste seere, det er danskproducerede programmer, og det er børne- og ungdomsudsendelserne, når vi taler om den målgruppe, som handler om børn og unge og de forældre, der er til dem.
Men for at sikre, at fundamentet er i orden for den fremtidige udvikling af TV 2, har vi stillet disse public service-krav, som betyder, at vi mindst får en nyhedsdækning på niveau med den, der er i dag, at vi mindst får dansk drama på niveau med det, der er i dag, at vi mindst får børne- og ungdomsudsendelser på niveau med det, der er i dag.
Det vil sige, at vi sikrer, at kvaliteten i hvert fald er på det niveau, den er i dag.
Så vil jeg godt give den forudsigelse her og den prognose, at jeg egentlig tror på, at TV 2 vil udvikle sig i retning af mere kvalitet og sandsynligvis vil få flere seere, fordi man vil sende nogle bedre programmer, og fordi man får noget mere fleksibilitet.
end man gør ude i tv-stationerne.
For selvfølgelig ved man det bedst dér.
Det skal ikke være Brian Mikkelsens tv, det skal heller ikke være hr. Jens Rohdes tv, og det skal heller ikke være hr. Søren Søndergaards tv.
Det skal være danskernes tv.
Og hvis der er nogle, der er gode til at drive en tv-station, er det selvfølgelig de tv-folk, som har fået en kontrakt i hånden.
Det skal være mediefolk, som har kompetence med hensyn til at sende fjernsyn og til at henvende sig til danskerne.
Der får man en kontrakt i hånden, hvorefter man kan sende kvalitets-tv de næste 10 år på et ordentligt grundlag, og hvor vi sikrer os, at TV 2 også har en fremtid i danskernes mediebillede, så man kan vælge en dansk public service-station, som er kommerciel og privatdrevet.
Så jeg er fuld af fortrøstning, fuld af forhåbninger til, at det her betyder, at vi får et mere pluralistisk mediebillede, at vi får et TV 2, som kan udvikle sig, samtidig med - og det skal man jo ikke underkende, det var Venstres ordfører, hr. Jens Rohde, jo også inde på - at det her også betyder en styrkelse af TV 1, altså af Danmarks Radio, som får 3 mia. kr. til at drive public service-tv og -radio for.
Helt unikt, helt enestående for øvrigt, at man har så stort et budget.
Så vi har bredden, vi har hele paletten, vi har nu mange muligheder for at se kvalitets-tv, også i fremtiden, og - det er jo en anden dimension af det her - med den radioliberalisering, vi laver, også mulighed for at kunne høre flere forskellige radiokanaler.
Så alt i alt er det her udtryk for kernesund fornuftig mediepolitik, som vil give nogle flere valgmuligheder for danskerne både på radio- og tv-siden og forhåbentlig også noget mere kvalitet i årene frem.